“รมว.ศธ.” สั่งทุกโรงเรียน ไฟเขียว เปิดเวทีให้ นร. แสดงความเห็นทางการเมือง ถึง 15 ก.ย.
“ณัฏฐพล ทีปสุวรรณ” รมว.ศึกษาธิการ สั่งทุกโรงเรียน ไฟเขียว เปิดเวทีให้ นร. แสดงความเห็นทางการเมือง ตั้งแต่วันนี้ ถึง 15 ก.ย. ย้ำเป็นสิทธิ ทำได้ แต่ต้องคำนึงถึงความเหมาะสม
“ณัฏฐพล ทีปสุวรรณ” รมว.ศึกษาธิการ สั่งทุกโรงเรียน ไฟเขียว เปิดเวทีให้ นร. แสดงความเห็นทางการเมือง ตั้งแต่วันนี้ ถึง 15 ก.ย. ย้ำเป็นสิทธิ ทำได้ แต่ต้องคำนึงถึงความเหมาะสม
25 ส.ค. 2563

นายณัฏฐพล ทีปสุวรรณ รัฐมนตรีว่าการกระทรวงศึกษาธิการ สั่งการให้โรงเรียนทุกแห่งเปิดกว้างรับฟังความคิดเห็นตั้งแต่วันนี้ ถึงวันที่ 15 ก.ย.63 เพราะมองว่าการที่นักเรียนและนักศึกษาออกมาเคลื่อนไหวทางการเมืองเป็นสิทธิที่สามารถทำได้ แต่ต้องคำนึงถึงความเหมาะสม อย่าทำให้เกิดความแตกแยกหรือก้าวร้าว หากพบพฤติกรรมในลักษณะดังกล่าวทางผู้อำนวยการโรงเรียนสามารถตักเตือนได้ เพราะเมื่อได้สิทธิเสรีภาพแล้วต้องไม่กระทบต่อผู้อื่น
รมว.ศึกษาธิการ กล่าวว่า หลังจากเปิดรับฟังความคิดเห็นแล้วจะสรุปเป็นภาพรวมของประเทศอีกครั้ง หากพบว่าประเด็นข้อเรียกร้องส่วนใหญ่แก้ไขได้ก็จะพิจารณาตามความเหมาะสม แต่หากเรื่องใดที่เห็นว่ายังไม่ใช่ช่วงเวลาที่เหมาะสม หรือดำเนินการแล้วมีผลกระทบในวงกว้างก็จะทำการชี้แจงสร้างความเข้าใจกับกลุ่มเยาวชน ถือเป็นการสื่อสารสองทาง ดังนั้นจึงอยากให้เยาวชนใช้เวทีนี้ในการแสดงออก เชื่อว่าน่าจะเพียงพอ
ทั้งนี้ หากนักเรียนคนใดไม่ได้รับความเป็นธรรม ถูกยกเลิก ถูกตัดสิทธิในการรับทุน หรือได้รับผลกระทบทางการเรียน จากการออกมาแสดงความคิดเห็นผ่านเวทีที่โรงเรียนจัดให้ในครั้งนี้ สามารถแจ้งเรื่องมายังกระทรวงศึกษาธิการได้ แต่เบื้องต้นพบว่าทุกโรงเรียนพร้อมเปิดกว้างรับฟังความคิดเห็นอย่างสร้างสรรค์
ส่วนเวทีเปิดรับความคิดเห็นที่กระทรวงการอุดมศึกษา วิทยาศาสตร์ วิจัย และนวัตกรรม (อว.) จะจัดขึ้นในวันที่ 27 ส.ค.นี้ หากแกนนำกลุ่มนักเรียน-นักศึกษามาร่วมได้ ทางกระทรวงศึกษาธิการก็ยินดีที่จะเข้าร่วมเพื่อพูดคุยกัน